IZVEDBENA UREDBA KOMISIJE (EU) 2021/74

z dne 26. januarja 2021

o spremembi Izvedbene uredbe (EU) 2020/1191 o ukrepih za preprečevanje vnosa virusa rjave grbančavosti plodov paradižnika (virusa ToBRFV) v Unijo in njegovega širjenja znotraj Unije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 30 Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) ter zlasti člena 22(3) in člena 52 Uredbe,

ob upoštevanju naslednjega:

(1) Izvedbena uredba Komisije (EU) 2020/1191 (3) je začela veljati 15. avgusta 2020. Od navedenega datuma so si nekatere države članice in poklicni izvajalci dejavnosti različno razlagali in uporabljali izraz „skladišče“ iz odstavka 2 člena 7 navedene uredbe.

(2) Iz praktičnih razlogov in ker semena Solanum lycopersicum L. in Capsicum spp. (v nadaljnjem besedilu: zadevna semena), ki so bila nabrana pred 15. avgustom 2020, ne morejo izpolnjevati zahteve, da so bile matične rastline pridelane na enoti pridelave, za katero je znano, da zadevni škodljivi organizem na njem ni navzoč, na podlagi uradnih pregledov, ki se izvedejo ob ustreznem času za odkrivanje zadevnega škodljivega organizma, bi morala biti taka semena izvzeta iz pogoja iz člena 7(1)(a) Izvedbene uredbe (EU) 2020/1191.

(3) Odstavek 2 člena 7 Izvedbene uredbe (EU) 2020/1191 bi bilo treba spremeniti, da se pojasni, da bi morali pristojni organ ali poklicni izvajalci dejavnosti pod uradnim nadzorom pristojnega organa pred prvim premeščanjem znotraj Unije zadevna semena, ki so bila nabrana pred 15. avgustom 2020, vzorčiti in testirati v zvezi z navzočnostjo zadevnega škodljivega organizma. Tako odstopanje od odstavka 2 člena 7 navedene uredbe bi moralo omogočati, da semena, ki jim je že priložen rastlinski potni list, krožijo po ozemlju Unije brez nadaljnjega testiranja.

(4) Zadevna semena, prvič premeščena znotraj Unije po 1. aprilu 2021 in testirana z metodo ELISA pred 30. septembrom 2020, bi bilo treba ponovno testirati s testno metodo, ki ni metoda ELISA, kot je navedeno v točki 3 Priloge.

(5) Ker zadevna semena s poreklom iz tretjih držav, ki so bila nabrana pred 15. avgustom 2020, ne morejo izpolnjevati pogoja, da so bile matične rastline pridelane na enoti pridelave, za katero je znano, da zadevni škodljivi organizem na njem ni navzoč, na podlagi uradnih pregledov, ki se izvedejo ob ustreznem času za odkrivanje zadevnega škodljivega organizma, bi morala biti taka semena, ki se vnesejo v Unijo, izvzeta iz zahteve iz točke (a)(i) člena 9(1).

(6) Sektor semenske industrije in države članice so Komisijo obvestili, da zahteva po vključitvi imena registrirane enote pridelave v fitosanitarno spričevalo v skladu s členom 9 Izvedbene uredbe (EU) 2020/1191 izvoznikom povzroča zamude in praktične težave, saj imajo težave pri identifikaciji konkretne enote pridelave. Da bi pristojnim organom in poklicnim izvajalcem dejavnosti iz tretjih držav olajšali identifikacijo registrirane enote pridelave, bi bilo treba navedeno zahtevo nadomestiti z zahtevo po predložitvi informacij o sledljivosti enote pridelave matičnih rastlin.

(7) Zadevna semena s poreklom iz tretjih držav bi bilo treba testirati z metodami vzorčenja in testiranja iz Priloge k Izvedbeni uredbi (EU) 2020/1191. Da bi upoštevali, da so bila nekatera zadevna semena morda testirana več mesecev pred dejanskim certificiranjem za izvoz, je od 1. aprila 2021 sorazmerno zahtevati, da se izvede obvezno molekularno testiranje, in tretjim državam dati čas za prilagoditev tej zahtevi.

(8) Da bi se izognili nepotrebnim trgovinskim omejitvam za zadevna semena, ki so bila nabrana pred 15. avgustom 2020, bi se morala ta uredba začeti uporabljati čim prej. Zato bi morala ta uredba začeti veljati tretji dan po objavi.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2020/1191 Izvedbena uredba (EU) 2020/1191 se spremeni: (1) člen 7 se spremeni: (a) v odstavku 1 se doda naslednji pododstavek: „Zadevna semena, ki so bila nabrana pred 15. avgustom 2020, so izvzeta iz pogoja iz točke (a).“; (b) odstavek 2 člena 7 se nadomesti z naslednjim: „2. Z odstopanjem od točke (a) in prvega pododstavka točke (b) odstavka 1 zadevna semena, ki so bila nabrana pred 15. avgustom 2020, pristojni organ ali poklicni izvajalci dejavnosti pod uradnim nadzorom pristojnega organa pred prvim premeščanjem znotraj Unije vzorčijo in testirajo v zvezi z zadevnim škodljivim organizmom, pri čemer je ugotovljeno, da so prosta navedenega škodljivega organizma. Zadevna semena, prvič premeščena znotraj Unije po 1. aprilu 2021 in testirana z metodo ELISA pred 30. septembrom 2020, se ponovno testirajo s testno metodo, ki ni metoda ELISA, kot je navedeno v točki 3 Priloge.“; (2) člen 9 se spremeni: (a) v točki (a) odstavka 1 se besedilo točke (ii) nadomesti z naslednjim: „za zadevna semena ali njihove matične rastline sta bila opravljena uradno vzorčenje in testiranje v zvezi z zadevnim škodljivim organizmom v skladu s Prilogo, s katerima je bilo ugotovljeno, da so zadevna semena in rastline prosti zadevnega škodljivega organizma;“; (b) v odstavku 1 se točka (b) nadomesti z naslednjim: „informacije, ki zagotavljajo sledljivost enote pridelave matičnih rastlin.“; (c) doda se naslednji odstavek 3: „3. Z odstopanjem od točke (a)(i) odstavka 1 se za zadevna semena, ki so bila nabrana pred 15. avgustom 2020, v dopolnilni izjavi navede le izpolnjevanje pogoja iz točke (a)(ii) odstavka 1, vključuje pa tudi izjavo: ‚Semena so bila nabrana pred 15. avgustom 2020.‘“; (d) doda se naslednji odstavek 4: „4. V fitosanitarnih spričevalih, izdanih po 31. marcu 2021, se v dopolnilni izjavi potrdi, da so bila zadevna semena s poreklom iz tretjih držav testirana z eno od metod testiranja, ki ni metoda ELISA, kot je navedeno v točki 3 Priloge k Izvedbeni uredbi (EU) 2020/1191.“

Člen 2 Začetek veljavnosti Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. januarja 2021 Za Komisijo Predsednica Ursula VON DER LEYEN

(1) UL L 317, 23.11.2016, str. 4.

(2) UL L 95, 7.4.2017, str. 1.

(3) Izvedbena uredba Komisije (EU) 2020/1191 z dne 11. avgusta 2020 o vzpostavitvi ukrepov za preprečevanje vnosa virusa rjave grbančavosti plodov paradižnika (virusa ToBRFV) v Unijo in njegovega širjenja znotraj Unije ter razveljavitvi Izvedbenega sklepa (EU) 2019/1615 (UL L 262, 12.8.2020, str. 6).